**Δελτίο Τύπου Διημερίδας**

Ο **Δήμος Δάφνης-Υμηττού**, με αφορμή την **Παγκόσμια Ημέρα Εξάλειψης της Βίας κατά των Γυναικών**, διοργανώνει μια **Διημερίδα ευαισθητοποίησης και ενημέρωσης** για τα θέματα έμφυλης και ενδοοικογενειακής βίας. Στόχος της διημερίδας είναι η ενημέρωση και κινητοποίηση της τοπικής κοινωνίας σε καίρια ζητήματα που επηρεάζουν τις γυναίκες και ευρύτερα την οικογένεια.

Η **πρώτη ημέρα**, **Δευτέρα** **25 Νοεμβρίου 2024, 12:00-14:00 μ.μ.** θα περιλαμβάνει **ενημερωτική δράση με τίτλο «Το Φαινόμενο της Ενδοοικογενειακής Βίας»**. Η εκδήλωση διοργανώνεται από το **Κέντρο Κοινότητας του Δήμου** σε συνεργασία με το **Συμβουλευτικό Κέντρο Αθηνών “Πολύκεντρο” του Κέντρου Ερευνών για Θέματα Ισότητας** και έχει ως στόχο να αναδείξει το φαινόμενο της ενδοοικογενειακής βίας, τις επιπτώσεις του, καθώς και τους τρόπους αντιμετώπισής του (πρακτικές, υπηρεσίες και δομές, νομικό πλαίσιο).

Τη **δεύτερη ημέρα** της διημερίδας, **Τρίτη 26 Νοεμβρίου 2024, 19:30**, η **Επιτροπή Ισότητας Φύλων του Δήμου Δάφνης-Υμηττού** οργανώνει **ομιλία** της εγκληματολόγου κ. Κέλλυς Ιωάννου με θέμα **«Έμφυλη Βία - Ανοχή της Κοινωνίας, Social Media και Παραβατικότητα των Νέων».** Η ομιλία θα εξετάσει τις κοινωνικές διαστάσεις της έμφυλης βίας, τον ρόλο των κοινωνικών δικτύων στη διαμόρφωση στάσεων και τη σύνδεση αυτών των φαινομένων με την παραβατικότητα των νέων. Παράλληλα, θα εκτεθούν **βραβευμένα έργα γελοιογραφίας από τη Διεθνή Έκθεση Σκίτσου με θέμα “Ισότητα των φύλων & Έμφυλη βία”.**

Το **Δημαρχείο του Δήμου θα φωταγωγηθεί σε πορτοκαλί χρώμα**, που είναι το επίσημο χρώμα της διεθνούς ευαισθητοποίησης για την εξάλειψη της βίας κατά των γυναικών, ως συμβολική κίνηση που αποσκοπεί στην πρόληψη και αντιμετώπιση όλων των μορφών έμφυλης βίας, στην κατάρριψη στερεοτύπων, καθώς και στη διάδοση μηνυμάτων που προάγουν την ισότητα των φύλων.

Σας προσκαλούμε όλους να συμμετάσχετε σε αυτήν τη σημαντική διημερίδα που στοχεύει στην καλλιέργεια μιας κοινωνίας με **μηδενική ανοχή στη βία και ανισότητα των φύλων**.